Hreinsistöðvar teknar í notkun í Borgarfirði Frágangur við hreinsistöðin á eyrinni neðan við Reykholt er til fyrirmyndar . Þessa dagana er verið að taka í notkun hreinsistöðvar fyrir fráveitu í þéttbýliskjörnum í Borgarfirði . Að sögn Eiríks Hjálmarssonar upplýsingafulltrúa Orkuveitu Reykjavíkur er verið að prufukeyra stöðvarnar á Bifröst og Varmalandi . Stöðin í Reykholti verður tekin í notkun upp úr áramótum og Hvanneyri snemma sumars . Sem kunnugt er byggir Orkuveita Reykjavíkur þessar stöðvar auk fráveitukerfis í Borgarnesi og Akranesi og mun sjá um reksturinn . Þegar hreinsistöðvarnar verða komnar í notkun með öðrum fráveituframkvæmdum sem unnið er að verða fráveitumál á þessum stöðum með þeim bestu sem þekkist hérlendis . Í tilkynningu frá Heilbrigðiseftirliti Borgarfjarðar segir að rekstur hreinsistöðva sé viðkvæmur sérstaklega þegar hreinsa þarf mikla fitu . Fitan geti truflað hreinsibúnaðinn og aukið á viðhald hans . Rekstraraðilar hafi talsverðar áhyggjur af fitusöfnun í hreinsistöðvum . Íbúar á ofangreindum svæðum svo og fyrirtæki eru hvött til að hafa þetta í huga þegar þau hella niður úrgangi . Þetta á ekki síst við um notaða matarolíu sem koma ætti til gámastöðvar í Borgarnesi í stað þess að hella henni niður . Starfsmenn Heilbrigðiseftirlits Vesturlands benda á í tilkynningu að samkvæmt fráveitusamþykkt Borgarbyggðar frá árinu 2007 sé óheimilt að láta í fráveitu sveitarfélagsins , spilliefni , hvers kyns olíur , bensín , lífræn leysiefni eða annað það sem skemmt getur eða truflað rekstur fráveitukerfis .